Vlugte by O.R. Tambo vertraagArgieffoto Volgens die Suid-Afrikaanse Lughawensmaatskappy (Acsa), het tegniese probleme met die lugverkeernavigasiestelsel kommunikasie-uitdagings veroorsaak en het dit tot gevolg gehad dat vlugte vertraag is. Acsa het gesê die probleme is intussen opgelos en bedrywighede gaan normaal voort by die lughawe. Volgens Acsa was daar teen laatmiddag nie meer vertragings van vlugte nie. “Ons bestuurspan sal voortgaan om die situasie fyn dop te hou. Passasiers word aangeraai om die onderskeie lugrederye te kontak vir hul vlugbesonderhede.” Die O.R. Tambo-lughawe is een van die besigste lughawens in Afrika, met 18 miljoen passasiers per jaar. Dit is meer as Egipte se internasionale lughawe in Kairo en die Kaapstad Internasionale-lughawe.